b'\n_START_ARTICLE_\nVitas Kiau\xc5\xa1as\n_START_PARAGRAPH_\nVitas Kiau\xc5\xa1as (g. 1946 m., Memingene, Vokietija ) \xe2\x80\x93 Australijos ir Brazilijos gydytojas, labdarys.\n_START_SECTION_\nBiografija\n_START_PARAGRAPH_\nGim\xc4\x97 mi\xc5\xa1rioje Antrojo pasaulinio karo pab\xc4\x97g\xc4\x97li\xc5\xb3 \xc5\xa1eimoje Vokietijoje. Motina \xe2\x80\x93 Ukrainos rus\xc4\x97, t\xc4\x97vas lietuvis. 1949 m. Kiau\xc5\xa1ai persik\xc4\x97l\xc4\x97 gyventi \xc4\xaf Australij\xc4\x85. \xc5\xa0eimoje kalb\xc4\x97jo lietuvi\xc5\xa1kai, t\xc4\x97vas dalyvavo lietuvi\xc5\xb3 bendruomen\xc4\x97s veikloje._NEWLINE_Vitas Kiau\xc5\xa1as mok\xc4\x97si St. Mary of the Cross MacKillop pasek\xc4\x97j\xc5\xb3 vienuoli\xc5\xb3 i\xc5\xa1laikomoje pradin\xc4\x97je mokykloje ir Nacionaliniame koled\xc5\xbee (angl. Australian National College), v\xc4\x97liau universitete studijavo medicin\xc4\x85. Buvo aktyvus visuomenininkas \xe2\x80\x93 dalyvavo  Parvergt\xc5\xb3j\xc5\xb3 taut\xc5\xb3 organizacijos veikloje, i\xc5\xa1rinktas  Australijos lietuvi\xc5\xb3 bendruomen\xc4\x97s vicepirmininku. Finansi\xc5\xa1kai par\xc4\x97m\xc4\x97 Brisbeno Lietuvi\xc5\xb3 nam\xc5\xb3 statyb\xc4\x85. _NEWLINE_1975 m. i\xc5\xa1vyko dalyvauti Pasaulio lietuvi\xc5\xb3 jaunimo s\xc4\x85jungos III\xe2\x80\x93jame kongrese Buenos Air\xc4\x97se ir \xc4\xaf Australij\xc4\x85 daugiau nebegr\xc4\xaf\xc5\xbeo. Brazilijoje, belaukiant gydytojo diplomo patvirtinimo, gyveno San Paulo priemiestyje Vila Zelinoje, kur veik\xc4\x97 stipri lietuvi\xc5\xb3 bendruomen\xc4\x97. V\xc4\x97liau dirbo gydytoju kun. A. F. Bendorai\xc4\x8dio \xc4\xafkurtoje Gerojo Ganytojo ligonin\xc4\x97je Gua\xc5\xbeara Mirino miestelyje. Ilg\xc4\x85 laik\xc4\x85 buvo Kraujo banko direktoriumi Porto Velje, dirbo socialinio sveikatos draudimo \xc4\xafstaigoje. _NEWLINE_Savo \xc5\xa1eimos nesuk\xc5\xabr\xc4\x97. Organizavo labdaring\xc4\x85 veikl\xc4\x85 Rondonijos provincijos sostin\xc4\x97je Porto Veljo mieste: kieme pastat\xc4\x97 virtuv\xc4\x97l\xc4\x99 ir u\xc5\xbe savo l\xc4\x97\xc5\xa1as dalino maist\xc4\x85 neturtingiesiems. Nuo 1989 m. globon pri\xc4\x97m\xc4\x97 ir u\xc5\xbeaugino keturis vietini\xc5\xb3 brazil\xc5\xb3 vaikus. Talkino 2005 m. lietuvi\xc5\xb3 ekspedicijos \xe2\x80\x9eKeliautojo Mato \xc5\xa0al\xc4\x8diaus takais\xe2\x80\x9c dalyviams.'